एक बॉल पर 2 बार रनआउट होने से बचे मेयर्स, मधवाल ने 2 बॉल पर 2 विकेट लिए; मोमेंट्स
IPL 2023 Eliminator Match Moments: LSG vs MI - Rohit Sharma, Akash Madhwal, Naveen-ul-Haq  अब क्वालिफायर्स-2 में रोहित शर्मा की टीम का सामना डिफेंडिंग चैंपियन गुजरात टाइटंस से 26 मई को अहमदाबाद में होगा।
मुंबई इंडियंस ने IPL-2023 का एलिमिनेटर जीत लिया है। टीम ने लखनऊ सुपरजायंट्स को 81 रन के बड़े अंतर से हराया। अब क्वालिफायर्स-2 में रोहित शर्मा की टीम का सामना डिफेंडिंग चैंपियन गुजरात टाइटंस से 26 मई को अहमदाबाद में होगा।
बुधवार को खेले गए मुकाबले के दौरान कई रोचक पल देखने को मिले। इनमें आकाश मधवाल की रिकॉर्ड ब्रेकिंग गेंदबाजी, काइल मेयर्स को मिला जीवनदान, नवीन-उल-हक का यूनीक सेलिब्रेशन और लखनऊ के तीन रनआउट भी शामिल हैं।
शुरुआत मुंबई की पारी के टॉप मोमेंट्स से...
1. रोहित के विकेट पर नवीन का अनोखा सेलिब्रेशन
लखनऊ के बॉलर नवीन उल हक ने पारी के चौथे ओवर की दूसरी बॉल पर रोहित शर्मा का विकेट लिया। नवीन की गेंद पर रोहित ने एक्स्ट्रा कवर पर शॉट खेला और बॉल सीधे आयुष बडोनी के हाथों में गई। बडोनी के कैच करते हुए नवीन ने अनोखा सेलिब्रेशन किया। उन्होंने अपने दोनों हाथों की अंगुलियों को अपने कानों में लगाकर कान बंद कर लिए। इसका मतलब है कि बाहरी शोर को बंद कर दो।
इम्पैक्ट : कप्तान रोहित शर्मा 11 रन बनाकर आउट हुए और मुंबई ने 30 रन पर पहला विकेट गंवाया। इससे ईशान किशन दवाब में आ गए और 38 के टीम स्कोर पर विकेटकीपर निकोलस पूरन को कैच दे बैठे।
2. नवीन ने कैमरून ग्रीन को बोल्ड किया, एक ओवर में 2 विकेट 
5वें ओवर में ईशान किशन के आउट होने के बाद सूर्यकुमार यादव और कैमरून ग्रीन के बीच 38 गेंद पर 66 रन की साझेदारी हुई। इस साझेदारी को नवीन-उल-हक ने तोड़ा। उन्होंने चौथी बॉल पर सूर्यकुमार यादव की विकेट ली। फिर इसी ओवर की आखिरी बॉल पर कैमरून ग्रीन को आउट किया।
अफगानिस्तान के इस गेंदबाज ने सूर्या को 107 KMPH की स्पीड में लेग कटर डाली, जिस पर सूर्या लॉन्ग ऑफ पर खड़े कृष्णप्पा गौतम को कैच दे बैठे। नवीन ने एक और स्लो बॉल (104 KMPH) पर कैमरून ग्रीन को क्लीन बोल्ड कर दिया।
इम्पैक्ट: एक ओवर में दो विकेट गिरने से मुंबई का करेंट रनरेट 8+ का हो गया, जो सूर्या-ग्रीन के विकेट से पहले 9+ का चल रहा था।
3. दीपक हुड्डा ने 24 मीटर की स्प्रिंट लगाकर पकड़ा तिलक वर्मा का कैच
मुंबई की पारी में दीपक हुड्डा ने शानदार रनिंग कैच लिया। 18वें ओवर में नवीन-उल-हक गेंदबाजी कर रहे थे। ओवर की तीसरी बॉल पर नवीन ने तिलक को लेंथ बॉल डाली। तिलक वर्मा ने लॉन्ग ऑफ पर बड़ा हिट लगाया। ऐसे में दीपक हुड्डा 24 मीटर दौड़ते हुए आए और शानदार कैच पकड़ा।
इम्पैक्ट: जब तिलक वर्मा आउट हुए, तब मुंबई 159 रन बना चुकी थी और 15 बॉल शेष थीं, ऐसे में लग रहा था कि टीम 190+ का स्कोर बनाएगी, लेकिन तिलक के आउट होने से दवाब बना। इस ओवर की आखिरी तीन बॉल पर 3 रन ही आए, जबकि पहली दो गेंदों में 3 वाइड और एक सिक्स की मदद से 10 रन बने थे।
अब यहां से लखनऊ की पारी...
4. डबल थ्रो के बाद भी रनआउट नहीं हुए मेयर्स
लखनऊ की पारी में दूसरे ओवर में आकाश मधवाल गेंदबाजी करने आए। ओवर की तीसरी बॉल पर प्रेरक मांकड़ ने शॉट खेला और रन दौड़ने की कोशिश की और मना किया। इस बीच, नॉन स्ट्राइक एंड से काइल मेयर्स निकल चुके थे, मांकड़ की न के साथ वापस क्रीज पर पहुंचने के लिए दौड़े। इस दौरान ऋतिक शौकीन ने थ्रो लगाया, जो चूक गया, वहीं नॉन स्ट्राइक पर बैकअप के लिए खड़े टिम डेविड ने बॉल पकड़ी और फिर थ्रो लगाया। डेविड का थ्रो तो लग गया, लेकिन जब तक डेविड का थ्रो लगता तब तक मेयर्स क्रीज पर सुरक्षित पहुंच चुके थे। इस प्रकार मेयर्स एक बॉल पर दो बार रनआउट होने से बचे।
इम्पैक्ट: जब काइल मेयर्स को जीवनदान मिला, तब वे 5 गेंद पर 9 रन बनाकर खेल रहे थे। वे 13 बॉल में 18 रन बनाकर आउट हुए।
5. मधवाल ने लिए 2 गेंदों पर 2 विकेट, पूरन का गोल्डन डक
आकाश मधवाल ने मैच चेंजिंग स्पेल फेंका। उन्होंने 10वें ओवर में टीम की शानदार वापसी कराई। ओवर की चौथी बॉल पर मधवाल ने गुड लेंथ इनस्विंग बॉल पर आयुष बडोनी को बोल्ड कर दिया। फिर अगली ही बॉल पर निकोलस पूरन को लेंथ बॉल पर विकेटकीपर ईशान किशन के हाथों कैच कराया। पूरन जीरो पर पवेलियन लौट गए।
इम्पैक्ट: एक ओवर में आए दो विकेट से मधवान ने LSG के मिडिल ऑर्डर को बिखेर दिया और टीम की वापसी की उम्मीदों को तगड़ा झटका लगा।
LSG के तीन बल्लेबाज रनआउट हुए 
मैच में लखनऊ के तीन बल्लेबाज रनआउट हो गए। 
अब देखें मैच से जुड़े फोटोज...
